**H1/84-11/2020.**

**JEGYZŐKÖNYV**

**Készült:** Hegyeshalom Nagyközségi Önkormányzat Képviselő-testületének 2020. augusztus 27-én megtartott rendkívüli nyilvános üléséről.

**Jelen vannak:** Szőke László polgármester

Mészáros Tibor alpolgármester

Belya Attila képviselő

Tóth Gyula képviselő

Molnár Sándor képviselő

dr. Szegedi János képviselő

**Hivatalból jelen vannak:**

Wiegerné Mészáros Erika aljegyző

dr. Gáli Péter jegyző

Zrankné Rosenberger Márta vezető-főtanácsos

***Szőke László polgármester*** köszönti a megjelenteket, megállapítja, hogy jelen van 6 fő képviselő, az ülés határozatképes, azt megnyitja. Elmondja, hogy Fekete Tamás képviselő hivatalos elfoglaltsága miatt nem tudnak részt venni az ülésen.

Jegyzőkönyv hitelesítőnek javasolja Mészáros Tibor alpolgármester, képviselőt megválasztani.

A képviselő-testület tagjai egyhangúlag 6 igen szavazattal, ellenszavazat és tartózkodás nélkül Mészáros Tibor alpolgármester, képviselőt jegyzőkönyv hitelesítőnek megválasztják.

A jegyzőkönyv vezetésére Wiegerné Mészáros Erika aljegyzőt kéri fel.

A polgármester ismerteti a meghívóban szereplő napirendi pontokat, megkérdezi a képviselőket, van-e még valakinek javaslata a napirendi pontok közé felveendő és megtárgyalandó témakörben.

Továbbiakban –mivel más napirendi javaslat nem hangzik el-, javasolja a testületi tagoknak fogadják el a rendkívüli nyilvános ülés végleges napirendi pontját.

A képviselő-testület tagjai egyhangúlag, 6 igen szavazattal, ellenszavazat és tartózkodás nélkül az alábbi határozatot hozzák:

**106/2020.(VIII.27.) önkormányzati határozat**

Hegyeshalom Nagyközségi Önkormányzat Képviselő-testületének 2020. augusztus 27-i rendkívüli nyilvános ülésén az alábbi napirendi pontok kerülnek megtárgyalásra:

1. Idősek Klubjának működésével kapcsolatos döntés

*Előterjesztő: Szőke László polgármester*

2. X. Civil sütő-főzőverseny megrendezésével kapcsolatos döntés

*Előterjesztő: Szőke László polgármester*

3. Speciális diétához iskolai étkezés biztosítási kérelem

*Előterjesztő: Szőke László polgármester*

4. Kártérítési ügy tárgyában tájékoztatás

*Előterjesztő: Szőke László polgármester*

5. Lőrincze Lajos Általános iskola kérelméről döntés

*Előterjesztő: Szőke László polgármester*

**Felelős:** Szőke László polgármester

**Határidő:** azonnal

1. **Napirendi pont**

Idősek Klubjának működésével kapcsolatos döntés

***Szőke László polgármester*** tájékoztatja a képviselő-testületet arról, hogy az idősek klubja szolgáltatásait már egy ideje egy fő veszi igénybe a lakosok közül.

Ezen egy fő csak az ebédjének elvitelén túl rendkívül csekély időt tölt az intézményben.

Elmondja azt is, hogy a klub vezetője jelezte a kistérség felé, hogy a hirdetések ellenére sem nőtt a létszám és az időközbeni elhalálozások és a kialakult vírushelyzet folytán a szolgáltatás igénybevétele elenyésző.

E problémára egzakt megoldási lehetőség nincs, amit meg lehetne vizsgálni a jövőbeni teendők érdekében az, hogy esetleges szervezett lakástól – lakásig szállítás, vagy más településekről történő átszállítás járható útnak bizonyulna-e. Azonban számolni kell ezen lehetőségek során azzal, hogy ez gépjármű kapacitás lekötöttséget és jelentős költségnövekedést generálna, mindazon túl, hogy ennek a felmérése, egyeztetése hosszabb időt venne igénybe. Megemlítette még, hogy a falugondnoki szolgálat jövőbeni esetleges létrehozása, valamint a volt gimnázium épületének e célra történő átalakítása is jelenthetne vonzóbb feltételt. Mindez azonban szintén nem a közeljövőben megvalósítható alternatíva.

Javasolja a képviselő-testület tagjainak, hogy a mostani helyzet kezelése érdekében hatalmazza fel a testület arra, hogy Kistérségi Egyesített Szociális Intézménnyel egyeztesse annak lehetőségét, hogy a hegyeshalmi telephelyen folyó ellátás ideiglenesen szüneteltetésre kerüljön mindaddig amíg a fenti lehetőségek közül valamelyik nagyobb volumenű igénybevételt nem tenne lehetővé.

Megkérdezi, hogy van-e valakinek kérdése, véleménye, hozzászólása, mivel kérdés, vélemény, hozzászólás nem hangzik el, így szavazásra teszi fel a napirendet.

A képviselő-testület tagjai 6 igen szavazattal, ellenszavazat és tartózkodás nélkül az alábbi határozatot hozzák:

**107/2020.(VIII.27) önkormányzati határozat**

Hegyeshalom Nagyközségi Önkormányzat Képviselő-testülete felhatalmazza a polgármestert, hogy a Kistérségi Egyesített Szociális Intézménnyel egyeztesse annak lehetőségét, hogy a hegyeshalmi telephelyen folyó ellátás ideiglenesen szüneteltetésre kerüljön mindaddig amíg a létszám újbóli emelkedése elfogadható kihasználtságot eredményezne.

**Felelős:** Szőke László polgármester

dr. Gáli Péter jegyző

**Határidő:** azonnal

1. **Napirendi pont**

X. Civil sütő-főzőverseny megrendezésével kapcsolatos döntés

***Szőke László polgármester*** elmondja, hogy az idei évben a civil szervezetek főzőversenyét szeptember 12-re terveztük, azonban a vírushelyzet alakulása miatt mind a civil szervezetek, mind az egyéb résztvevők fontolóra vették a nevezést. Elmondja továbbá, hogy mind az óvoda mind az iskola csapatai is gondolkodóba estek főleg, hogy az intézményekben is fokozott készültség van a korona vírus járvány terjedése miatt. Beszél még arról is, hogy a rendezvényre fellépőket sem sikerült találni szintén ezen okból kifolyólag.

***Molnár Sándor képviselő*** véleménye az, hogy halassza el a képviselő-testület a főzőversenyt a vírushelyzetre való tekintettel, még mielőtt arra kerülne a sor, hogy minden megszervezésre kerül és mégsem tartható meg.

A képviselő-testület tagjai 6 igen szavazattal, ellenszavazat és tartózkodás nélkül az alábbi határozatot hozzák:

**108/2020.(VIII.27.) önkormányzati határozat**

Hegyeshalom Nagyközségi Önkormányzat Képviselő-testülete a koronavírus járvány terjedésére való tekintettel a 2020. évi rendezvénynaptárban szeptember 12.-ére meghirdetett X. Civil szervezetek sütő-főzőversenye önkormányzati rendezvényt nem tartja meg.

Felkéri a polgármestert, hogy a határozat végrehajtása érdekében a szükséges intézkedéseket tegye meg.

**Felelős:** Szőke László polgármester

dr. Gáli Péter jegyző

**Határidő:** azonnal

1. **Napirendi pont**

Speciális diétához iskolai étkezés biztosítási kérelem

***Szőke László polgármester*** szóbeli előterjesztésben ismerteti egy hegyeshalmi lakos kérelmét, melyben kéri, hogy a korábbi évekhez hasonlóan kislányuk speciális diétájához szükséges iskolai étkezést az önkormányzat biztosítani szíveskedjen. Javasolja a képviselő-testületnek, hogy járuljon hozzá a speciális étrend biztosításához.

Megkérdezi, hogy ezzel kapcsolatosan van-e valakinek kérdése, illetve véleménye.

Mivel vélemény, hozzászólás nem hangzik el szavazásra teszi fel a napirendet.

A képviselő-testület tagjai egyhangúlag, 6 igen szavazattal, ellenszavazat és tartózkodás nélkül az alábbi határozatot hozzák:

**109/2020.(VIII.27.) önkormányzati határozat**

Hegyeshalom Nagyközségi Önkormányzat Képviselő-testülete úgy határoz, hogy a kérelemnek helyt ad és a kérelmező gyermeke speciális étkeztetését az Intézményi Működtető és Gazdálkodó Szervezet (9200 Mosonmagyaróvár, Gorkij u. 3.) főzőkonyhájáról, gluténmentes diétás étel kiszállításával oldja meg.

Felhívja a tisztségviselőket, hogy a határozat végrehajtása érdekében a szükséges intézkedéseket tegyék meg.

**Felelős:** Szőke László polgármester

dr. Gáli Péter jegyző

**Határidő:** 15 nap

1. **Napirendi pont**

Kártérítési ügy tárgyában tájékoztatás

***Szőke László polgármester*** részletesen ismerteti a képviselő-testülettel a fogorvos elleni panasz eljárás folyamatát dátumok szerint. Majd elmondja, hogy megbízta dr. Lascsik Ágoston ügyvédet, hogy az önkormányzat helyett járjon el az ügyben, keresse meg a Generali Biztosítót, akinél az önkormányzatnak van felelősségbiztosítása a fogászati tevékenységet érintően. A biztosítási szerződés 2010-ben került megkötésre, melyben biztosított orvosként dr. Lőte Péter szerepel, ezért a kártérítéstől elzárkózott. Második levelében a biztosító tájékoztatta az ügyvéd urat, hogy felülvizsgálta álláspontját 800.000-Ft megfelelő összeg, a károsultat ért vagyoni károk és sérelemdíj kompenzálására. Ugyanakkor a károsult ügyvédje, dr. Preszeller Anett írásban közölte, hogy ügyfele peren kívüli egyezség esetén 3 millió forintot, peres eljárásban pedig 6 millió forintot kérne kárpótlásul.

Jelenleg itt tart az ügy, a továbbiakban még egyeztetéseket kíván folytatni a jogi képviselőnkkel, tájékoztatott a polgármester.

Megkérdezi, hogy ezzel kapcsolatosan van-e valakinek kérdése, illetve véleménye, mivel kérdés nem hangzik el, kéri a képviselő-testületet, hogy a tájékoztatót vegyék tudomásul.

A képviselő-testület a tájékoztatót tudomásul vette.

1. **Napirendi pont**

Lőrincze Lajos Általános Iskola kérelméről döntés

1. *számú melléklet)*

***Szőke László polgármester*** ismerteti a Lőrincze Lajos Általános Iskola május 15-én beadott kérelmét. A kérelem elbírálására májusban nem került sor, hiszen a koronavírus járvány miatt, nem volt biztos, hogy megvalósulhat a tábor. Azonban az idei évben is sor kerülhetett a doborgazszigeti nyári táboroztatásra, melynek időpontja 2020. június 15-20. volt. A tábor ideje alatt az idei évben is négy felügyelő tanár és egy fő külsős segítő felügyelő tartózkodott kint a gyerekekkel, akiknek egész napos foglalkozásokkal, programokkal tették szebbé a táborozást.

Javasolja a képviselő-testületnek, hogy az előző évekhez hasonlóan, az idei évben is támogassák a segítőket és munkájukért bruttó 35.000-Ft/fő jutalomban részesüljenek.

Megkérdezi, hogy ezzel kapcsolatosan van-e valakinek kérdése, illetve véleménye.

Mivel vélemény, hozzászólás nem hangzik el szavazásra teszi fel a napirendet.

A képviselő-testület tagjai egyhangúlag, 6 igen szavazattal, ellenszavazat és tartózkodás nélkül az alábbi határozatot hozzák:

**110/2020.(VIII.27.) önkormányzati határozat**

Hegyeshalom Nagyközségi Önkormányzat képviselő-testületi úgy határoz, hogy Gálik Pétert, Stuthné Salzer Erikát, Bálintfi Istvánt, Kondor Ritát, Rembetzky Sándort bruttó 35.000 Ft/fő jutalomban részesíti a 2020. évi költségvetés általános tartaléka terhére.

**Felelős:** Szőke László polgármester

dr. Gáli Péter jegyző

**Határidő:** 30 nap

Több a nyilvános ülésen tárgyalni kívánt napirend nem volt, a polgármester az ülést bezárja.

*k.m.f*

**Szőke László dr. Gáli Péter**

**polgármester jegyző**

Jegyzőkönyv hitelesítő:

**Mészáros Tibor**

**alpolgármester, képviselő**